b'\n_START_ARTICLE_\nTuniso konstitucin\xc4\x97 demokratin\xc4\x97 asambl\xc4\x97ja\n_START_SECTION_\nIstorija\n_START_PARAGRAPH_\n\xc4\xaekurta 1905 m. kaip Tuniso nacionalinio i\xc5\xa1sivadavimo jud\xc4\x97jimas, 1916 m. tapo Nepriklausomyb\xc4\x97s ir permain\xc5\xb3 partija. 1934 m. Habibas Burgiba vietoje jos \xc4\xafk\xc5\xabr\xc4\x97 Naujojo Dust\xc5\xabro partij\xc4\x85, kuri 1964 m. pasivadino Socialistine dust\xc5\xabro partija (PSD)._NEWLINE_1938 m. pranc\xc5\xabz\xc5\xb3 kolonijin\xc4\x97 vald\xc5\xbeia visas kairi\xc4\x85sias partijas u\xc5\xbedraud\xc4\x97. Ta\xc4\x8diau 1946 m. profs\xc4\x85jung\xc5\xb3 vardu buvo \xc4\xafkurta Visuotin\xc4\x97 Tuniso darbo s\xc4\x85junga, kuri 1952 m. sub\xc5\xabr\xc4\x97 Tuniso i\xc5\xa1sivadavimo armij\xc4\x85._NEWLINE_1954 m. liepos 31 d. Tunisas gavo autonomij\xc4\x85, 1956 m. kovo 20 d. nepriklausomyb\xc4\x99. Vyriausyb\xc4\x97s vadovu, o 1957 m. liepos 25 d. panaikinus monarchij\xc4\x85, prezidentu tapo H. Burgiba, vald\xc4\x99s \xc5\xa1al\xc4\xaf iki 1987 m. Buvo likviduotos pranc\xc5\xabz\xc5\xb3 karin\xc4\x97s baz\xc4\x97s, kuriamas valstybinis pramon\xc4\x97s sektorius ir kooperatyvai \xc5\xbeem\xc4\x97s \xc5\xabkyje, atliktos \xc5\xabkio reformos Vakar\xc5\xb3 Europos pavyzd\xc5\xbeiu._NEWLINE_1969 m. partijos pozicija pakrypo de\xc5\xa1in\xc4\x97n nuo marksizmo. RCD 25 metus buvo vienintele legalia Tuniso partija. 1987 m. lapkri\xc4\x8dio 7 d. naujojo \xc5\xa1alies prezidento Zino El Abidino Ben Ali iniciatyva buvo \xc4\xafkurta Konstitucin\xc4\x97 demokratin\xc4\x97 asambl\xc4\x97ja, prad\xc4\x97jusi nauj\xc4\x85 \xc5\xa1alies demokratizavimo er\xc4\x85. 1994 m. per prezidento ir parlamento rinkimus opozicija pirm\xc4\x85 kart\xc4\x85 pateko \xc4\xaf Deputat\xc5\xb3 r\xc5\xabmus, gavusi 2,3\xc2\xa0% bals\xc5\xb3, o 1995 m. gavo 19 jau viet\xc5\xb3 i\xc5\xa1 182._NEWLINE_Su\xc5\xa1lubavus H. Burgibos sveikatai, 1998 m. liepos 30 d. \xe2\x80\x93 rugpj\xc5\xab\xc4\x8dio 2 d. vykusiame III kongrese RCD lyderiu buvo i\xc5\xa1rinktas \xc5\xa1alies prezidentas Ben Ali. 1999 m. jis tre\xc4\x8di\xc4\x85, o 2004 m. ketvirt\xc4\x85 kart\xc4\x85 buvo i\xc5\xa1rinktas Tuniso prezidentu._NEWLINE_Parlamento rinkimuose 1999 m. rinkimuose RCD laim\xc4\x97jo 91,6\xc2\xa0% bals\xc5\xb3 ir 148 i\xc5\xa1 182 parlamento viet\xc5\xb3. Moter\xc5\xb3 parlamentari\xc5\xb3 skai\xc4\x8dius padid\xc4\x97jo nuo 11 iki 21 d. Tuniso premjeru buvo paskirtas Mohamedas Ghanu\xc4\x8dis. 2000 m. savivaldybi\xc5\xb3 rinkimuose RCD gavo 3885 vietas i\xc5\xa1 4128. 2004 m. RCD gavo 152 i\xc5\xa1 189 parlamento viet\xc5\xb3, nes 37 vietos buvo garantuotos kitoms partijoms._NEWLINE_Socialist\xc5\xb3 Internacionalo nar\xc4\x97 nuo 1999 m._NEWLINE_2000 m. baland\xc5\xbeio 6 d., sulauk\xc4\x99s 97 met\xc5\xb3, mir\xc4\x97 partijos lyderis H. Burgiba._NEWLINE_2011 m. kovo 18 d. partija buvo panaikinta.'